U Wimbledonu - 'veliki' ponedjeljak! (30/6/03) - 2003-06-29
Igra se žensko četvrtfinale, - u kojemu je čak pet Ruskinja! -, i muško četvrto kolo
U Wimbledonu, prvi dan drugog tjedna turnira ljubitelji tenisa željno očekuju: kaže se, naime, da je to najbolji dan Wimbledona - prave su zvijezde preživjele i sve izlaze na terene, igrajući bilo četvrtfinale, u slučaju žena, ili četvrto kolo, kod muškaraca. Obje sestre Williams za protivnice imaju mlade Ruskinje. Venus igra protiv Vere Zvonareve, koja ju je eliminirala na Otvorenom prvenstvu Francuske, u četvrtom kolu. Braniteljica naslova Serena igra protiv Elene Dementijeve na prestižnom Središnjem terenu. Nakon njihovog meča, dolaze na red, na istom terenu, dva nestrpljivo očekivana meča muškaraca. Prvo, Andy Roddick igra protiv Tajlanđanina Paradorna Srichaphana. Potom, ono o čemu domaća publika priča već dva dana: Tim Henman, nada britanskog tenisa, ogleda se protiv Argentinca Davida Nalbadiana, prošlogodišnjeg finalista. Njihova prethodna dva meča dobio je Nalbadian, premda ne lako. Andre Agassi će za izdržljivost u meču protiv Younesa El Aynaouija biti nagrađen terenom broj 1 i mečom protiv vrlo dobro poznatog protivnika, Australca Marka Phillippoussisa, kojega je pobijedio u šest od njihovih posljednjih sedam mečeva. Na istom terenu, ali kasnije, ogledaju se dvojica specijalista za zemljane terene - Sebastien Grosjean i Juan Carlos Ferrero. Od žena, prvi meč na terenu broj 1 igraju Kim Clijsters i Ai Sugiyama. Premda je u njihovih posljednjih šest mečeva svaka ostvarila po tri pobjede, prednost bi se mogla dati Clijsters, koja je u dosadašnja tri meča prepustila protivnicama ukupno samo 7 gemova. Druga belgijska zvijezda, Justine Henin-Hardenne, ogleda se na terenu 3 protiv Mary Pierce. Iza njih, Roger Federer, četvrti nositelj, igra protiv Feliciana Lopeza, a Nizozemac Sjeng Schalken protiv Nijemca Rainera Schuettlera. Istodobno, na terenu 13, Jonas Bjorkman će pokušati savladati Bjelorusa Maxa Mirnija. Iza njih, na istom terenu, dvoboj dviju mladih Ruskinja: Marije Sharapove, - koja u mislima gledatelja počinje preuzimati slavu Anne Kournjikove, ali uz znatno bolje rezultate -, protiv Svetlane Kuznetsove.